CELEX: 
Language: ro
Date: 2019-07-29 00:00:00
Title: DECIZIA DE PUNERE ÎN APLICARE (UE) …/… A COMISIEI privind recunoașterea cadrului juridic și de supraveghere al Statelor Unite ale Americii ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit

DECIZIA DE PUNERE ÎN APLICARE (UE) …/… A COMISIEI
            
            
               din 29.7.2019
            
            
               privind recunoașterea cadrului juridic și de supraveghere al Statelor Unite ale Americii ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit
                  1
               , în special articolul 5 alineatul (6),
            
            
               întrucât:
            
            
               (1)Potrivit articolului 5 alineatul (6) din Regulamentul (CE) nr. 1060/2009, Comisia poate adopta o decizie de echivalare, atunci când, prin cadrul juridic și de supraveghere al unei țări terțe, se asigură respectarea de către agențiile de rating de credit autorizate sau înregistrate în țara terță în cauză a unor cerințe legale obligatorii prevăzute în regulamentul respectiv și care fac obiectul unei supravegheri și unui control eficiente în țara terță în cauză. 
            
            
               (2)Scopul acestei decizii de echivalare este acela de a le permite agențiilor de rating de credit din Statele Unite ale Americii, în măsura în care nu prezintă o importanță sistemică pentru stabilitatea sau integritatea financiară a piețelor financiare ale unuia sau mai multor state membre, să solicite certificare din partea Autorității Europene pentru Valori Mobiliare și Piețe (ESMA). Această decizie de echivalare oferă ESMA posibilitatea de a evalua agențiile de rating de credit în cauză în mod individual și de a acorda o scutire de la unele dintre cerințele organizaționale pentru agențiile de rating de credit active în Uniunea Europeană, inclusiv de la cerința privind prezența fizică în Uniunea Europeană. 
            
            
               (3)Pentru a fi considerat echivalent, cadrul juridic și de supraveghere al unei țări terțe trebuie să îndeplinească cel puțin cele trei condiții de la articolul 5 alineatul (6) din Regulamentul (CE) nr. 1060/2009. 
            
            
               (4)La 5 octombrie 2012, Comisia a adoptat Decizia de punere în aplicare 2012/628/UE
                  2
               , constatând îndeplinirea acestor trei condiții și considerând cadrul juridic de supraveghere al Statele Unite ale Americii pentru agențiile de rating de credit drept echivalent cu cerințele Regulamentului (CE) nr. 1060/2009 în vigoare la momentul respectiv.
            
            
               (5)Conform primei condiții prevăzute la articolul 5 alineatul (6) din Regulamentul (CE) nr. 1060/2009, agențiile de rating dintr-o țară terță trebuie să facă obiectul autorizării sau înregistrării și, de asemenea, trebuie să fie supuse în permanență unei supravegheri și unor controale eficace. Cadrul juridic și de supraveghere din Statele Unite ale Americii prevede obligația agențiilor de rating de credit de a se înregistra la Comisia pentru Valori Mobiliare și Schimb din Statele Unite (SEC) ca organizații de rating statistic recunoscute la nivel național (NRSRO), astfel încât ratingurile lor să poată fi utilizate în scopuri de reglementare. Ulterior, acestea sunt supravegheate în permanență de SEC. SEC este învestită cu o gamă largă de competențe de supraveghere, care îi permit să verifice dacă agențiile de rating își respectă obligațiile legale. Printre aceste competențe se numără competența de a avea acces la documente, de a efectua investigații, de a desfășura inspecții la fața locului și de a solicita acces la înregistrări ale comunicațiilor telefonice și electronice. SEC poate exercita aceste competențe nu numai în ceea ce privește agențiile de rating de credit, ci și în raport cu alte persoane implicate în activitățile de rating de credit. Cadrul juridic și de supraveghere al Statelor Unite ale Americii prevede obligația SEC de a efectua o examinare a fiecărei NRSRO cel puțin o dată pe an și de a prezenta un raport privind rezultatele acestor examinări. Dacă SEC stabilește că o NRSRO încalcă o obligație care decurge din normele pertinente, aceasta poate adopta o gamă largă de măsuri de supraveghere pentru a pune capăt încălcării. Printre aceste măsuri se numără competența de a retrage înregistrarea, de a suspenda utilizarea ratingurilor în scop de reglementare și de a cere agențiilor de rating de credit să pună capăt încălcării. SEC poate impune totodată sancțiuni severe agențiilor de rating pentru încălcarea cerințelor aplicabile. Prin urmare, NRSRO sunt supuse în permanență unei supravegheri și unor controale eficace. Acordul de cooperare încheiat între ESMA și SEC prevede schimbul de informații cu privire la măsurile de control și supraveghere adoptate împotriva agențiilor de rating transfrontaliere.
            
            
               (6)Potrivit celei de a doua condiții prevăzute la articolul 5 alineatul (6) din Regulamentul (CE) nr. 1060/2009, agențiile de rating de credit dintr-o țară terță trebuie să se supună unor norme legale obligatorii echivalente cu cele prevăzute la articolele 6-12 din Regulamentul (CE) nr. 1060/2009 și în anexa I la regulamentul respectiv. Cadrul juridic și de supraveghere al Statelor Unite ale Americii este considerat echivalent cu Regulamentul privind agențiile de rating de credit în ceea ce privește gestionarea conflictelor de interese, procesele organizaționale și procedurile pe care agențiile de rating de credit trebuie să le instituie, calitatea ratingurilor și a metodologiilor de rating, publicarea ratingurilor de credit și publicarea generală și periodică a activităților de rating de credit. Ca atare, cadrul juridic și de supraveghere din Statele Unite ale Americii prevede o protecție echivalentă în termeni de integritate, transparență, bună guvernanță a agențiilor de rating de credit și fiabilitate a activităților de rating de credit. 
            
            
               (7)Conform celei de a treia condiții prevăzute la articolul 5 alineatul (6) din Regulamentul (CE) nr. 1060/2009, regimul de reglementare al unei țări terțe trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. În această privință, legea interzice SEC și tuturor celorlalte autorități publice din Statele Unite ale Americii să intervină în privința conținutului ratingurilor de credit și a metodologiilor de rating.
            
            
               (8)Cadrul juridic și de supraveghere al Statelor Unite ale Americii îndeplinește în continuare cele trei condiții prevăzute inițial la articolul 5 alineatul (6) din Regulamentul (CE) nr. 1060/2009. Cu toate acestea, Regulamentul (UE) nr. 462/2013 al Parlamentului European și al Consiliului
                  3
                a introdus cerințe suplimentare pentru agențiile de rating de credit înregistrate în Uniune, înăsprind regimul juridic și de supraveghere pentru respectivele agenții de rating de credit. Aceste cerințe suplimentare includ norme obligatorii pentru agențiile de rating de credit privind perspectivele de rating, gestionarea conflictelor de interese, cerințele în materie de confidențialitate, modificarea metodologiilor de stabilire a ratingurilor și prezentarea și publicarea ratingurilor de credit. 
            
            
               (9)În temeiul articolului 2 al doilea paragraf punctul 1 litera (b) din Regulamentul (UE) nr. 462/2013, cerințele suplimentare se aplică în vederea evaluării echivalenței cadrelor juridice și de supraveghere din țările terțe începând cu 1 iunie 2018. 
            
            
               (10)În aceste condiții, la 13 iulie 2017, Comisia a solicitat consiliere din partea Autorității Europene pentru Valori Mobiliare și Piețe (ESMA) în ceea ce privește echivalența cadrului juridic și de supraveghere din alte țări, precum Statele Unite ale Americii, cu aceste cerințe suplimentare introduse prin Regulamentul (UE) nr. 462/2013, și i-a cerut opinia cu privire la importanța ridicată a eventualelor diferențe. 
            
            
               (11)În avizul său tehnic publicat la 17 noiembrie 2017, ESMA a concluzionat că în cadrul juridic și de supraveghere din Statele Unite ale Americii referitor la agențiile de rating de credit sunt incluse suficiente dispoziții pentru a îndeplini cerințele suplimentare introduse prin Regulamentul (UE) nr. 462/2013.
            
         
         
            
               (12)Regulamentul (UE) nr. 462/2013 introduce acum la articolul 3 alineatul (1) litera (w) o definiție a perspectivei de rating, iar Regulamentul (CE) nr. 1060/2009 extinde la perspectivele de rating o serie de cerințe aplicabile ratingurilor de credit. Cadrul juridic și de supraveghere din Statele Unite ale Americii recunoaște avertismentele privind posibila modificare a unui rating de credit (rating watches), care constituie un tip de perspectivă de rating în sensul Regulamentului (CE) nr. 1060/2009, ca fiind incluse în sfera sa de aplicare. 
            
            
               (13)Pentru a sublinia independența agențiilor de rating de credit față de entitățile cărora li se acordă ratingul, Regulamentul (UE) nr. 462/2013 extinde, prin modificările introduse la articolul 6 alineatul (4), la articolul 6a și la articolul 6b din Regulamentul (UE) nr. 1060/2009, aplicabilitatea normelor privind conflictele de interese la acele conflicte de interese provocate de acționarii sau membrii care dețin o poziție semnificativă în cadrul agențiilor de rating de credit. În mod similar, cadrul juridic și de supraveghere din Statele Unite ale Americii include dispoziții care să asigure protecție atunci când acționarii unei NRSRO ar putea crea conflicte de interese pentru agențiile de rating de credit.
            
            
               (14)Regulamentul (UE) nr. 462/2013 introduce noi dispoziții prin care să se asigure faptul că informațiile confidențiale sunt folosite doar în scopuri legate de activități de rating de credit și sunt protejate împotriva fraudei, a furtului sau a altei forme de abuz. În acest scop, articolul 10 alineatul (2a) din Regulamentul (UE) nr. 1060/2009 prevede obligația agențiilor de rating de credit de a trata toate ratingurile de credit, perspectivele de rating și informațiile aferente drept informații confidențiale până la momentul publicării. Cadrul juridic și de supraveghere din Statele Unite ale Americii recunoaște faptul că o acțiune de rating nepublicată poate reprezenta o informație confidențială. O NRSRO trebuie să dispună de politici și proceduri prin care să evite divulgarea selectivă și necorespunzătoare de informații semnificative fără caracter public, obținute în legătură cu prestarea serviciilor de rating de credit. Astfel, este instituit un cadru credibil pentru a asigura protecția împotriva utilizării necorespunzătoare a informațiilor confidențiale.
            
            
               (15)Regulamentul (UE) nr. 462/2013 își propune sporirea nivelului de transparență și de calitate al metodologiilor de stabilire a ratingurilor. Acesta introduce, la anexa I secțiunea D partea I punctul 3 din Regulamentul (CE) nr. 1060/2009, obligația agențiilor de credit de a acorda entității căreia i se acordă ratingul posibilitatea de a semnala eventualele erori materiale înainte de publicarea ratingului de credit sau a perspectivei de rating. Cadrul juridic și de supraveghere din Statele Unite ale Americii nu conține aceeași cerință, însă o NRSRO trebuie să dispună de proceduri prin care debitorii cărora li se acordă un rating și emitenții de valori mobiliare sau instrumente ale pieței monetare cărora li se acordă un rating să fie informați cu privire la deciziile privind ratingul de credit, precum și de proceduri privind contestațiile referitoare la decizii de rating de credit definitive și pendinte.
            
            
               (16)Regulamentul (UE) nr. 462/2013 introduce măsuri de protecție la articolul 8 alineatul (5a), alineatul (6) literele (aa) și (ab) și alineatul (7) din Regulamentul (CE) nr. 1060/2009, pentru a asigura faptul că nicio modificare adusă metodologiilor de stabilire a ratingurilor nu are drept rezultat metodologii mai puțin riguroase. Cadrul juridic și de supraveghere din Statele Unite ale Americii prevede obligația fiecărei NRSRO de a adopta, a menține, a pune în aplicare și a documenta politici concepute în mod rezonabil pentru a asigura faptul că modificările semnificative aduse procedurilor și metodologiilor sunt publicate cu promptitudine într-o secțiune ușor accesibilă a site­ului web al NRSRO. Nu există obligația specifică de a corecta o eroare identificată la nivelul metodologiei, însă aceasta decurge din obligații cu un caracter mai general privind calitatea metodologiilor.
            
            
               (17)Regulamentul (UE) nr. 462/2013 consolidează cerințele referitoare la prezentarea și publicarea ratingurilor de credit. În temeiul articolului 8 alineatul (2) și anexei I secțiunea D secțiunea I punctul 2a din Regulamentul (CE) nr. 1060/2009, o agenție de rating de credit trebuie să publice, odată cu metodologiile de rating, modelele și ipotezele principale de rating, orientări clare și ușor de înțeles care să explice ipotezele, parametrii, limitele și incertitudinile referitoare la modelele și metodologiile de stabilire a ratingurilor utilizate în procesul de stabilire a ratingului de credit. Cadrul juridic și de supraveghere din Statele Unite ale Americii include cerințe prin care să se asigure faptul că acțiunile și metodologia de acordare a ratingului de credit sunt însoțite de îndrumări adecvate. De asemenea, există cerințe prin care să se asigure faptul că ratingul de credit reflectă toate informațiile considerate relevante.
            
            
               (18)Cu scopul de a consolida concurența și de a limita probabilitatea apariției conflictelor de interese în sectorul agențiilor de rating de credit, Regulamentul (UE) nr. 462/2013 introduce, la anexa I secțiunea E subsecțiunea II din Regulamentul (CE) nr. 1060/2009, cerința ca comisioanele percepute de agențiile de rating de credit pentru ratingurile de credit și serviciile auxiliare să nu aibă un caracter discriminatoriu și să se bazeze pe costuri reale. Acesta prevede obligația agențiilor de rating de credit de a face publice anumite informații financiare. Cadrul juridic și de supraveghere din Statele Unite ale Americii conține obligații generale de înregistrare și de păstrare a informațiilor referitoare la comisioane și la comunicarea cu clienții, care contribuie la atingerea obiectivului de transparență, de concurență și de combatere a conflictelor de interese și prevede obligația NRSRO de a depune anual o serie de rapoarte financiare la SEC.
            
            
               (19)Principiul proporționalității și abordarea bazată pe riscuri ghidează Comisia în evaluarea regimului de reglementare dintr-o țară terță. În lumina factorilor analizați în comun și a avizului tehnic furnizat de ESMA, cadrul juridic și de supraveghere al Statelor Unite ale Americii pentru agențiile de rating de credit îndeplinește condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 și ar trebui să fie considerat în continuare echivalent cu cadrul juridic și de supraveghere instituit prin regulamentul respectiv.
            
            
               (20)Din rațiuni de securitate juridică, ar trebui să fie adoptată o nouă decizie de punere în aplicare și, prin urmare, Decizia de punere în aplicare 2012/628/UE ar trebui abrogată.
            
            
               (21)Comisia, asistată de ESMA, ar trebui să monitorizeze în continuare, în mod regulat, evoluția măsurilor juridice și de supraveghere aplicabile agențiilor de rating de credit, evoluțiile pieței și eficacitatea cooperării pentru supraveghere în ceea ce privește monitorizarea și asigurarea respectării în Statele Unite ale Americii, pentru a asigura conformitatea permanentă.
            
            
               (22)Măsurile prevăzute în prezenta decizie sunt conforme cu avizul Comitetului european pentru valori mobiliare,
            
            
               ADOPTĂ PREZENTA DECIZIE: 
            
            
               Articolul 1
            
            
               În sensul articolului 5 din Regulamentul (CE) nr. 1060/2009, cadrul juridic și de supraveghere al SUA aplicabil agențiilor de rating de credit este considerat echivalent cu cerințele Regulamentului (CE) nr. 1060/2009.
            
            
               Articolul 2
            
            
               Decizia de punere în aplicare 2012/628/UE se abrogă.
            
            
               Articolul 3
            
            
               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Adoptată la Bruxelles, 29.7.2019
            
            
               
                     Pentru Comisie,
               
            
         
         
            
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 302, 17.11.2009, p.1
               
               
                  
                     (2)
                  
                        Decizia de punere în aplicare a Comisiei 2012/628/UE privind recunoașterea cadrului juridic și de supraveghere al Statelor Unite ale Americii ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit (JO L 274, 9.10.2012, p. 32).
               
               
                  
                     (3)
                  
                        Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit (JO L 146, 31.5.2013, p. 1).